রাজধানী ঢাকায় সড়ক পথে বিরাজমান নৈরাজ্য ও দেশের সন্তানতুল্য নাগরিকের ভোগান্তি দেখেও দেখছে না সংশ্লিষ্টরা। ঢাকা শহরে প্রায় দেড় কোটিরও অধিক লোক বসবাস করছে। পরিবহন সংকটের কারণে রাজধানীবাসী চরম বিপাকে পড়েছেন। বিশেষ করে সবচেয়ে বেশি ভোগান্তির শিকার হচ্ছে সকালে অফিসের সময়ে এবং বিকেলে অফিসফেরত মানুষেরা। এতগুলো মানুষকে চরম ভোগান্তির মধ্যে ফেলে দিয়ে সরকার তামাশা দেখছে। সরকারের কারণেই পরিবহন ক্ষেত্রে এ নৈরাজ্যজনক অবস্থা চলে আসছে। অবস্থাদৃষ্টে মনে হচ্ছে সরকার জনগণের নির্বাচিত নয় বলেই তারা জনগণের ভোগান্তি দেখেও দেখছেন না। গণপরিবহন মধ্যবিত্তের যাতায়াতের একমাত্র মাধ্যম হলেও জনগণের ভোগান্তির শেষ নেই। বাসের হেলপার কন্ডাক্টর ও চালকদের অভদ্র আচরণের কথা লিখলে সমাপ্তি টানা যাবে না। অনেক সময় প্রতিবাদ জানাতে গেলেই তেড়ে আসে। টানা চারদিন সীমাহীন ভোগান্তির পর অতিরিক্ত ভাড়ার খড়গ আবার যাত্রীদের কাঁধেই চাপিয়ে দেয়া হলো। সাধারণ মানুষকে জিম্মি করে কৃত্রিম সংকটের পেছনে রয়েছে ক্ষমতাসীন দলের একই গোষ্ঠীর সুচিন্তিত পরিকল্পনা। আর বিষয়টি পরিষ্কার হয়েছে সড়ক যোগাযোগ ও সেতুমন্ত্রীর সর্বশেষ বক্তব্যেও। সড়ক ও সেতুমন্ত্রী পরিবহনে নৈরাজ্য নিয়ে গণমাধ্যমের সামনে নিজেদের অসহায়ত্বের কথা তুলে ধরেছেন। এতে জাতি হতাশ। সরকারি দলের সাধারণ সম্পাদক তিনি। এর পরও তাঁর এই অসহায়ত্ব প্রমাণ করে আমরা কতটা জিম্মি সিন্ডিকেটের কাছে। সরকার ও দলের গুরুত্বপূর্ণ পদে থেকে কিছু লোক কিভাবে সরকারের চেয়েও প্রভাবশালী হয়ে ওঠে তা আমাদের কাছে বোধগম্য নয়। কিন্তু জনগণ জানতে চায় এসব ক্ষমতাধর লোক কারা? তারা সরকারের লোক নাকি অন্য কেউ তা জাতির সামনে প্রকাশ করতে বাধা কোথায়?